ณัฐพล นาคพาณิชย์

พลเอก **ณัฐพล นาคพาณิชย์**  (เกิด 13 กุมภาพันธ์ พ.ศ. 2504)  เป็นทหารบกและนักการเมืองชาวไทย อดีตรัฐมนตรีว่าการกระทรวงกลาโหม และนายกสภาองค์การสงเคราะห์ทหารผ่านศึก ในรัฐบาลอนุทิน ชาญวีรกูล อดีตรัฐมนตรีช่วยว่าการกระทรวงกลาโหม อดีตผู้อำนวยการศูนย์เฉพาะกิจบริหารสถานการณ์บริเวณชายแดนไทย–กัมพูชา ในรัฐบาลแพทองธาร ชินวัตร

## ประวัติ
ณัฐพล เกิดเมื่อวันที่ 13 กุมภาพันธ์ พ.ศ. 2504 ด้านครอบครัวสมรสกับนางวนิดา นาคพาณิชย์ มีธิดา 2 คน

สำเร็จการศึกษา จากโรงเรียนเตรียมทหาร รุ่นที่ 20 โรงเรียนนายร้อยพระจุลจอมเกล้า รุ่นที่ 31 (รุ่นเดียวกับพลเอก อภิรัชต์ คงสมพงษ์ รองเลขาธิการพระราชวัง และอดีตผู้บัญชาการทหารบก) โรงเรียนเสนาธิการทหารบก ชุดที่ 71 และวิทยาลัยป้องกันราชอาณาจักร

## การทำงาน
ณัฐพล เคยรับราชการทหารเป็นผู้บังคับกองร้อยอาวุธเบา กองพันทหารราบที่ 2 กรมทหารราบที่ 31 รักษาพระองค์ เมื่อปี พ.ศ. 2531 ต่อมาเป็นอาจารย์โรงเรียนเสนาธิการทหารบก อาจารย์วิทยาลัยการทัพบก เป็นเจ้ากรมยุทธการทหารบก ในปี พ.ศ. 2558 เป็นรองเสนาธิการทหารบก พ.ศ. 2559 และหัวหน้าส่วนอำนวยการ สำนักงานเลขาธิการ คณะรักษาความสงบแห่งชาติ พ.ศ. 2559

ในปีต่อมาเป็นเสนาธิการทหารบก และเป็นรองผู้บัญชาการทหารบก พ.ศ. 2561 - 2563 จากนั้นจึงโอนย้ายมาเป็นเลขาธิการสภาความมั่นคงแห่งชาติ พ.ศ. 2563 ในระหว่างนั้นได้รับแต่งตั้งเป็นรองประธานกรรมการในคณะกรรมการเฉพาะกิจพิจารณาการผ่อนคลายการบังคับใช้มาตรการในการป้องกันและยับยั้งการแพร่ระบาดของโรคติดเชื้อไวรัสโคโรน่า 2019 (โควิด-19) รองหัวหน้าสำนักงานประสานงานกลาง ศูนย์บริหารสถานการณ์การแพร่ระบาดของโรคติดเชื้อไวรัสโคโรนา 2019 (โควิด-19) กรรมการในคณะกรรมการนโยบายป่าไม้แห่งชาติ กรรมการและผู้ช่วยเลขานุการคณะกรรมการต่อต้านการทุจริตแห่งชาติ

ภายหลังเกษียณอายุราชการ ได้รับแต่งตั้งเป็นที่ปรึกษานายกรัฐมนตรี (พลเอก ประยุทธ์ จันทร์โอชา)

ในภาคธุรกิจ เขาได้รับแต่งตั้งเป็นกรรมการ ธนาคารทหารไทย จำกัด (มหาชน) พ.ศ. 2561 - พ.ศ. 2563 และกรรมการอิสระและกรรมการกำกับดูแลกิจการที่ดี บริษัท ไออาร์พีซี จำกัด (มหาชน)  พ.ศ. 2562 - พ.ศ. 2563

ในเดือนกันยายน พ.ศ. 2566 พล.อ.ณัฐพล ได้รับการแต่งตั้งเป็นเลขานุการรัฐมนตรีว่าการกระทรวงกลาโหม (สุทิน คลังแสง) ในรัฐบาลเศรษฐา ทวีสิน ต่อมาเมื่อวันที่ 3 กันยายน พ.ศ. 2567 ได้รับการแต่งตั้งเป็นรัฐมนตรีช่วยว่าการกระทรวงกลาโหม ในรัฐบาลแพทองธาร ชินวัตร

ในปี พ.ศ. 2568 ณัฐพล ได้รับแต่งตั้งเป็นผู้อำนวยการศูนย์เฉพาะกิจบริหารสถานการณ์บริเวณชายแดนไทย-กัมพูชา ในช่วงวิกฤตการณ์ชายแดนไทย–กัมพูชา พ.ศ. 2568 ต่อมาเมื่อวันที่ 30 มิถุนายน ได้ขึ้นรักษาราชการแทนรัฐมนตรีว่าการกระทรวงกลาโหม แทนภูมิธรรม เวชยชัย ที่ย้ายไปดำรงตำแหน่งรัฐมนตรีว่าการกระทรวงมหาดไทย และไม่มีรัฐมนตรีว่าการกระทรวงกลาโหมตัวจริง จนสิ้นสุดรัฐบาลแพทองธาร ต่อมาเมื่อวันที่ 19 กันยายน ณัฐพล ได้รับการแต่งตั้งให้ดำรงตำแหน่งรัฐมนตรีว่าการกระทรวงกลาโหมอำนาจเต็ม ในรัฐบาลอนุทิน ชาญวีรกูล

### ตำแหน่งในอดีต
* อดีตเจ้ากรมยุทธการทหารบก
* อดีตเสนาธิการทหารบก
* อดีตรองผู้บัญชาการทหารบก
* อดีตเลขานุการรัฐมนตรีว่าการกระทรวงกลาโหม (สุทิน คลังแสง)
* อดีตสมาชิกสภานิติบัญญัติแห่งชาติ
* อดีตที่ปรึกษานายกรัฐมนตรี (พลเอก ประยุทธ์ จันทร์โอชา)
* อดีต​เลขาธิการสภาความมั่นคงแห่งชาติ
* อดีตอุปนายกคนที่ 1 องค์การสงเคราะห์ทหารผ่านศึก

### ราชการพิเศษ
ณัฐพล ได้ตำแหน่งนายทหารพิเศษประจำกรมทหารราบที่ 1 มหาดเล็กรักษาพระองค์

## เครื่องราชอิสริยาภรณ์

## หมายเหตุ

## อ้างอิง

หมวดหมู่:ทหารบกชาวไทย
หมวดหมู่:พลเอกชาวไทย
หมวดหมู่:นักการเมืองไทย
หมวดหมู่:รัฐมนตรีว่าการกระทรวงกลาโหมไทย
หมวดหมู่:เลขาธิการสภาความมั่นคงแห่งชาติ
หมวดหมู่:บุคคลจากโรงเรียนเตรียมทหาร
หมวดหมู่:บุคคลจากโรงเรียนนายร้อยพระจุลจอมเกล้า
หมวดหมู่:บุคคลจากโรงเรียนเสนาธิการทหารบก
หมวดหมู่:บุคคลจากวิทยาลัยป้องกันราชอาณาจักร
หมวดหมู่:ผู้ได้รับเครื่องราชอิสริยาภรณ์ ป.ช.
หมวดหมู่:ผู้ได้รับเครื่องราชอิสริยาภรณ์ ม.ว.ม.